1Baitu pulo sudaro-sudaro nan manjadi bini, musti tunduak kabake laki, supayo jikok ado di antaro inyo tu, ado nan indak picayo kabake barito dari Allah, mako kalakuan sudaro-sudaro dapek mambuwek inyo manjadi bi picayo. Sarato indak paralu lai sudaro-sudaro mangatokan apo-apo kabake inyo,
2dek karano inyo maliyek kalakuan sudaro-sudaro nan suci sarato jo saliah.
3Janlah roman rancak sudaro-sudaro hanyo rancak diluwa, bakcando, misanyo manyegehi rambuik, atau mamakai pariyasan, atau bapakaian nan maha-maha.
4Sabaliaknyo, andaklah roman rancak sudaro-sudaro tu timbua dari dalam batin, tingkah laku nan lamah lambuik, sarato jo tanang; itulah roman rancak nan kaka, nan sangaik ba arago manuruik pandangan Allah.
5Jo caro ikolah pado jaman sa isuak, padusi-padusi nan ba agamo nan baharok kapado Allah, mamparancak diri jo sacaro tunduak kabake lakinyo.
6Siti Sarah pun baitu pulo, inyo patuah kabake Nabi Ibrahim, sainggo manyabuik Nabi Ibrahim tuannyo. Sudaro kiniko adolah anak-anak Siti Sarah, jikok sudaro-sudaro mangarajokan parkaro-parkaro nan baiak, sarato indak takuik kabake apo pun juwo.
7Baitu pulo angku-angku nan manjadi laki, andaklah iduik mamahami sagalo sasuatu, taradok bini angkau, sarato jo kasadaran, baraso inyo adolah kaum nan lamah. Pabuweklah inyo sacaro aromaik, dek karano inyo samo-samo jo angkau, ka manarimo pambarian iduik nan sajati dari Allah. Karajokanlah kasadonyo tu, supayo indak ado nan ma alangi dowa angkau.
8Kasimpualannyo iyolah: andaklah sudaro-sudaro saiyo sakato sarato saparasaan. Andaklah sudaro-sudaro samo-samo, sayang manyayangi bakcando urang nan badunsanak. Andaklah angku-angku samo-samo punyo raso ibo, sarato basikap randah ati.
9Janlah mambaleh nan jahek jo nan jahek, atau mambaleh cacek jo mancacek; sabaliaknyo balehlah jo sacaro mamohon barakaik dari Allah. Dek karano Allah mamanggie angku-angku, supayo angku-angku manarimo barakaik dari Baliau.
10Di Alkitab tatulih bakcando iko, "Urang nan niyo nak marasokan lamak iduik, sarato niyo nak mangalami ari-ari nan baiak, musti manjago muluiknyo, supayo indak mampakecekkan parkaro-parkaro nan jahek sarato indak mangatokan parkaro-parkaro nan duto.
11Inyo musti manjauahi nan jahek, sarato mangarajokan nan baiak; andaklah inyo bajuwang sungguah-sungguah untuak mandapekkan padamaian.
12Dek karano Tuhan taruih mamparatikan urang-urang nan manuruikti kamauan-Nyo, sarato Tuhan taruih mandanga dowa urang-urang tu; tapi Tuhan malawan urang-urang nan mangarajokan karajo nan jahek."
13Siyapokoh urang nan niyo babuwek jahek kabake angku, jikok angku-angku suko babuwek baiak?
14Tapi, sakalipun angku-angku musti manangguang sansaro, dek karano mangarajokan parkaro-parkaro nan baiak, angku-angku baruntuang! Janlah takuik kabake siyapo pun juwo, sarato janlah kuwatir.
15Tapi, di dalam ati angku, andaklah angku-angku mambarikan kapado Isa Almasih aromaik nan tasandiri, nan sasuwai jo pangkaik-Nyo sabagai Tuhan. Andaklah angku-angku tatap basadiyo untuak manjawab, kabake satiyok urang nan batanyo, tantang parkaro harapan nan angku-angku miliak-i.
16Tapi, mangarajokannyo jo sacaro lamah lambuik sarato jo aromaik. Andaklah ati ketek angku-angku barasiah, supayo jikok angku-angku dipitanah, dek karano angku-angku iduik sacaro elok sabagai pangikuik Isa Almasih, mako urang nan mampitanah tu ka manjadi malu sorang.
17Labiah elok manangguang sansaro dek karano babuwek baiak -- jikok itu adolah kamauan Allah -- daripado manangguang sansaro dek karano mangarajokan nan jahek.
18Dek karano, Isa Almasih sandiri mati hanyo sakali sajo untuak salamo-lamonyo, dek karano di doso manusia -- surang urang nan indak basalah, mati untuak urang nan basalah. Isa Almasih mangarajokan itu, supayo Baliau dapek mambimbiang angku-angku kapado Allah. Baliau dibunuah sacaro tubuah, tapi di iduikkan baliak sacaro rohani.
19Dalam ka adaan roh, Baliau payi mangabakan barito dari Allah, kabake roh-roh nan dipinjarokan:
20iyolah roh urang-urang nan indak patuah kapado Allah, pado jaman Nabi Nuh. Pado kutiko itu Allah saba mananti, salamo Nabi Nuh mambuwek kapa. Hanyo urang-urang nan ado di kapa sajo -- kasadonyo ado salapan urang -- nan disalamaikkan dikutiko banjir gadang tu.
21Nah, kajadian tu marupokan kiyasan dari pamandian, nan kiniko manyalamaikkan angku-angku. Pamandian ko bukanlah suatu caro, untuak mambarasiahkan badan, dari sagalo nan kumuah-kumuah, tapi marupokan janji angku-angku kapado Allah, dari ati ketek nan baiak. Pamandian tu manyalamaikkan angku-angku, dek karano, Isa Almasih lah iduik baliak sasudah mati,
22sarato lah nayiak ka sarugo. Kiniko Baliau bakuwaso samo-samo jo Allah, sarato mamarentahi kasadonyo malekaik, kasadonyo panguwaso, sarato jo kasadonyo kakuatan.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn